**B. Osobitná časť**

**K Čl. I**

**K bodu 1**

Na základe preverenia požiadaviek a účelnosti zákona z hľadiska aplikačnej praxe je potrebné vypustiť v § 7 ods. 2 písm. g) tretí bod, z dôvodu zabezpečenia jednoznačného označenia strelnej zbrane a jej hlavných častí kalibrom strelnej zbrane. Z dôvodu, že pôvodná hlaveň strelnej zbrane alebo valec revolvera s určitým kalibrom sa môže vymeniť za hlaveň strelnej zbrane alebo valec revolvera s iným kalibrom dochádza k situáciám, že hlavné časti strelnej zbrane majú označený iný kaliber ako hlaveň strelnej zbrane alebo valec revolvera. Právnou úpravou sa odstraňujú uvedené nezrovnalosti. Touto úpravou nie je ovplyvnená transpozícia čl. 4 ods. 1, 2 a 5 smernice Európskeho parlamentu a Rady (EÚ) 2021/555 z 24. marca 2021 o kontrole nadobúdania a držania zbraní. Súčasne sa numericky prečíslujú body v § 7 ods. 2 písm. g) na základe toho, že sa vypúšťa tretí bod, tak sa štvrtý, piaty a šiesty bod, prečíslujú na tretí, štvrtý a piaty bod, aby došlo k zosúladeniu číselného označenia jednotlivých bodov.

**K bodu 2**

V nadväznosti na bod 1 sa do § 7 ods. 2 dopĺňa nové písmeno n), ktorým sa ustanovuje, že kalibrom strelnej zbrane bude označená len hlaveň strelnej zbrane alebo valec revolvera, alebo ak má strelná zbraň hlavne rozdielneho kalibru alebo má valce revolvera rozdielneho kalibru, tak sa príslušným kalibrom strelnej zbrane označí každá hlaveň strelnej zbrane alebo valec revolvera. Touto úpravou nie je ovplyvnená transpozícia článku 4 odsek 1 a 2 smernice Európskeho parlamentu a Rady (EÚ) 2021/555 z 24. marca 2021 o kontrole nadobúdania a držania zbraní.

Zároveň sa dopĺňa do § 7 ods. 2 nové písmeno o), ktoré zabezpečuje transpozíciu Vykonávacej smernice Komisie (EÚ) 2024/325 z 19. januára 2024, ktorou sa mení vykonávacia smernica (EÚ) 2019/68, pokiaľ ide o minimálnu hĺbku označovania strelných zbraní a hlavných častí (Ú. v. EÚ L, 2024/325, 22.1.2024) (ďalej len „vykonávacia smernica Komisie (EÚ) 2024/325“). Vykonávacia smernica Komisie (EÚ) 2024/325 dopĺňa technické špecifikácie uvedené vo vykonávacej smernici (EÚ) 2019/68 o požiadavku na minimálnu hĺbku označenia strelnej zbrane v rámci EÚ s cieľom zabezpečiť rovnaké podmienky pre hospodárske subjekty a používateľov strelných zbraní a uľahčiť obchod na vnútornom trhu EÚ. Minimálna hĺbka označenia strelnej zbrane je určená najmenej 0,0762 mm. Plnenie povinností výrobcu podľa § 7 je predmetom dohľadu vykonávaného príslušným orgánom dohľadu.

**K bodu 3**

Dopĺňajú sa nové písmena n) a o) do § 8 ods. 3, pretože ide o povinnosti výrobcu strelnej zbrane, ktoré sú bližšie špecifikované v § 7 avšak, ak si výrobca nesplní povinnosti uvedené v § 7 je potrebné, aby si tieto povinnosti splnil dovozca, ktorý odkazuje na povinnosti výrobcu.

**K bodu 4**

V § 12 ods. 16 v znení písmena b) sa dopĺňa aj o písmeno n) z dôvodu, že v § 7 sa odsek 2 doplnil o písmeno n), ktoré je potrebné zosúladiť aj s posudzovaním zhody strelnej zbrane.

**K bodu 5**

V § 19 sa dopĺňa nový odsek 2 z dôvodu predloženia návrhu zákona na vnútrokomunitárne pripomienkové konanie.

**K bodu 6**

Prechodným ustanovením sa ustanovuje, že strelné zbrane vyrobené a zároveň už aj uvedené na trh podľa zákona v znení účinnom do 21. júla 2025 sa môžu sprístupňovať na trhu aj po 22. júli 2025. Cieľom prechodného ustanovenia je zabezpečiť primerané podmienky pre podnikateľské subjekty, aby sa nezvýšili ich finančné náklady na dodatočné označovanie strelných zbraní.

**K bodu 7**

V prílohe č. 1 je potrebné do piateho bodu doplniť aj písmeno n) v nadväznosti na odôvodnenie k novelizačnému bodu 2. Taktiež je potrebné vykonať kontrolu z hľadiska plnenia základných požiadaviek zo strany autorizovanej osoby, a preto sa upravujú aj ustanovenia prílohy č. 1 body 5., 5.1., 5.2., a 5.4.

**K bodu 8**

V prílohe č. 11 sa dopĺňa štvrtý bod, ktorý je aproximačnou prílohou, o vykonávaciu smernicu Komisie (EÚ) 2024/325 z dôvodu zabezpečenia povinnosti uviesť priamo v prijatých ustanoveniach návrhu zákona odkaz na vykonávaciu smernicu Komisie (EÚ) 2024/325.

**K Čl. 2**

Účinnosť tohto zákona sa navrhuje na 22. júla 2025, aby bol dodržaný termín na prebratie vykonávacej smernice Komisie (EÚ) 2024/325.